CELEX: 62012TN0035
Language: sk
Date: 2012-01-16 00:00:00
Title: Vec T-35/12: Žaloba podaná 16. januára 2012 — Icelandic Group UK/Komisia

10.3.2012   
            
            
               SK
            
            
               Úradný vestník Európskej únie
            
            
               C 73/29
            
         Žaloba podaná 16. januára 2012 — Icelandic Group UK/Komisia
   (Vec T-35/12)
   2012/C 73/58
   Jazyk konania: angličtina
   
      Účastníci konania
   
   
      Žalobkyňa: Icelandic Group UK Ltd (Grimsby, Spojené kráľovstvo) (v zastúpení: V. Sloane, barrister)
   
      Žalovaná: Európska komisia
   
      Návrhy
   
   Žalobkyňa navrhuje, aby Všeobecný súd:
   
               —
            
            
               zrušil článok 1 ods. 2 rozhodnutia Komisie K(2001) 8113 v konečnom znení z 15. novembra 2011, ktorým sa rozhodlo, že vrátenie dovozných ciel nie je odôvodnené v konkrétnom prípade (rem 04/2010), a
            
         
               —
            
            
               zaviazal žalovanú na náhradu trov konania.
            
         
      Dôvody a hlavné tvrdenia
   
   Na podporu svojej žaloby žalobkyňa uvádza dva žalobné dôvody.
   
               1.
            
            
               Prvý žalobný dôvod založený na porušení podstatných formálnych náležitostí a článku 906a nariadenia Komisie (EHS) č. 2454/93 (1) z dôvodu, že žalovaná nerešpektovala práva žalobkyne na obhajobu v priebehu konania, ktoré viedlo k prijatiu článku 1 ods. 2 napadnutého rozhodnutia, keď prijala rozhodnutie, ktoré zasahuje do jej práv bez toho, aby je poskytla možnosť vyjadriť sa k základu tohto rozhodnutia v jej neprospech, konkrétne k posúdeniu žalovanej, podľa ktorého sa orgány Spojeného kráľovstva nedopustili nesprávneho posúdenia v súvislosti s dovozmi uskutočnenými od 1. decembra 2006 do 24. júla 2007.
            
         
               2.
            
            
               Druhý žalobný dôvod založený na zjavne nesprávnom posúdení a porušení článku 220 ods. 2 písm. b) článku 236 a/alebo článku 239 nariadenia Rady (EHS) č. 2913/92 (2), keďže:
               
                           —
                        
                        
                           Žalovaná sa dopustila zjavne nesprávneho posúdenia, keď sa domnievala, že podmienky vrátenia ciel stanovené v článku 220 ods. 2 písm. b) nariadenia Rady (EHS) č. 2913/92 neboli v tejto veci splnené. Posúdenie žalovanej, podľa ktorého sa orgány Spojeného kráľovstva nedopustili nesprávneho posúdenia v súvislosti s dovozmi uskutočnenými od 1. decembra 2006 do 24. júla 2007, je zjavne nesprávne;
                        
                     
                           —
                        
                        
                           Navyše alebo subsidiárne sa žalovaná dopustila zjavne nesprávneho posúdenia, keď rozhodla, že podmienky vrátenia ciel stanovené v článku 239 nariadenia Rady (EHS) č. 2913/92 neboli splnené. Posúdenie žalovanej, podľa ktorého okolnosti prejednávanej veci nespadajú pod osobitný prípad v zmysle článku 239, je zjavne nesprávne.
                        
                     
         
      (1)  Nariadenie Komisie (EHS) č. 2454/93 z 2. júla 1993, ktorým sa vykonáva nariadenie Rady (EHS) č. 2913/92, ktorým sa ustanovuje Colný kódex spoločenstva (Ú. v. ES L 253, s. 1; Mim. vyd. 02/006, s. 3).
   
      (2)  Nariadenie Rady (EHS) č. 2913/92 z 12. októbra 1992, ktorým sa ustanovuje Colný kódex spoločenstva (Ú. v. L 302, s. 1; Mim. vyd. 02/004, s. 307).